ไทยเนื้อหอมนักธุรกิจยุโรปเล็งลงทุนเพิ่ม
ต่างชาติเชื่อมั่นไทยมากขึ้น ยุโรปเล็งลงทุนไทยเพิ่มในอีก 2 ปีข้างหน้า ชี้เออีซีช่วยเชื่อมค้าไทยกับจีน-อินเดีย
20 ธ.ค. 2555

ต่างชาติเชื่อมั่นไทยมากขึ้น ยุโรปเล็งลงทุนไทยเพิ่มในอีก 2 ปีข้างหน้า ชี้เออีซีช่วยเชื่อมค้าไทยกับจีน-อินเดีย
รอยเตอร์สร่วมกับอินซีด สถาบันทางด้านบริหารธุรกิจชื่อดัง เผยผลสำรวจดัชนีความเชื่อมั่นทางธุรกิจของบริษัทชั้นนำในเอเชียไตรมาส 4 ปีนี้ พบว่าไทยมีความเชื่อมั่นเพิ่มขึ้นอยู่ที่ระดับ 75 จุด จาก 64 จุด ในไตรมาส 3 บ่งชี้ถึงแนวโน้มบรรยากาศการลงทุนเชิงบวก และสอดคล้องกับประเทศอื่นในเอเชียตะวันออกเฉียงใต้ เช่น อินโดนีเซีย ฟิลิปปินส์ และมาเลเซีย ที่ความเชื่อมั่นสูงขึ้นสู่ระดับ 100 จุด เนื่องจากยอดลงทุนจากต่างประเทศเพิ่มขึ้น
ด้านสมาคมศูนย์ส่งเสริมธุรกิจยูโรเปียน-อาเซียน (อีเอบีซี) เปิดเผยผลการสำรวจความเชื่อมั่นจากผู้แทนภาคธุรกิจยุโรปในไทยรวม 221 ราย พบว่า ส่วนใหญ่มีความเห็นเชิงบวกต่อแนวโน้มการเติบโตทางเศรษฐกิจไทยในอนาคต 2 ปีข้างหน้า และมีถึง 81% กำลังพิจารณาขยายการลงทุนขนาดใหญ่ในช่วง 2 ปีนี้ โดยอันดับแรกตัดสินใจลงทุนในกลุ่มอาเซียน 44% ลงทุนในไทย 37% และประเทศอื่น 19% และยังมองว่าไทยในอีก 5 ปีข้างหน้าเป็นโอกาสทางธุรกิจในประชาคมเศรษฐกิจอาเซียน หรือเออีซี ที่จะทำให้เกิดข้อตกลงทางการค้าอาเซียนกับจีนและอินเดีย
อย่างไรก็ตาม นักธุรกิจมากกว่าครึ่งกังวลการปฏิบัติงานของหน่วยงานรัฐ ความไม่มั่นคงทางการเมือง ปัญหาคอร์รัปชัน และระบบโลจิสติกส์ของไทย ขณะที่มองว่าไทยมีมาตรการส่งเสริมนักลงทุนได้เป็นอย่างดี 
“ปัญหาคอร์รัปชันเป็นเรื่องที่นักธุรกิจต้องการให้ไทยแก้ไขอย่างจริงจัง เพื่อรองรับการขยายตัวเข้าสู่เออีซี รวมถึงการเจรจาเอฟทีเอกับกลุ่มประเทศยุโรป”